Document ID: /roh_data/filtered/fineweb-2-filterrobots_roh.jsonl.gz/46075

Sper tut quellas sfidas e novaziuns hai dentant era dà novas main allegraivlas. La SRG SSR sto spargnar 40 milliuns francs ad onn! Per quest motiv sto Radiotelevisiun Svizra Rumantscha (RTR) calcular cun var 600’000 francs pli pauc per ils proxims onns. Per decider nua spargnar, ha la direcziun da RTR decidì dus princips: nus mantegnain il volumen da persunal e nus sviluppain enavant nossa purschida ed accentuain spezialmain ils basigns dal public sin ils chanals digitals. Las cifras da la retschertga na mussan betg mo ch’il diever da nossa pagina www.rtr.ch crescha. El mussa er in augment marcant da l’access via smartphone.